王玠
【商调】挂金索
一更端坐，下手调元气。混沌无言，绝念存真意。呼吸绵绵，配合居中位。
拨转些儿，黍米藏天地。
二更清净，心要常虚守。默默回光，照见无中有。赶退群魔，振地金狮吼。
顷刻功成，便与天齐寿。
三更鸡叫，冬至阳初动。取坎填离，直向泥丸送。火运周天，炉内铅投汞。
九转丹成，白雪飞仙洞。
四更安乐，万事都无想。水满华池，浇灌灵根长。静里乾坤，仙乐频频响。
道大冲虚，名挂黄金榜。
五更月落，渐觉东方晓。谷里真人，已见分明了。玉户鸾骖，金顶龙蟠绕。
打破虚空，万道金光皎。